Diit 39
Pal kɛ kui̱ gɔɔyä kä juey
(Dit Dee-bid)
1
Ɣän cua̱ wee i̱,
“Ɣän bä lätkä tit
kä bä lɛpdä tit kä duer,
Ɣän thilɛ mi bä lat
min te ji̱ nyuɔɔni gekädä.”
2
Ɣän cua̱ biɛt ɛ til,
cuɛ thil mi cua̱ lat,
Cu ŋuan ni rikä ɛlɔ̱ŋ.
3
Cuɛ ku bo̱r ni lɔcdä rɛci.
Mi cä ca̱r bi bo̱o̱r lɔaacdä rɔ rep,
kä cu lɛ gɔaa ni ɣöö bä ruac
wa̱a̱ i̱,
4
“Kuoth Nhial nyuth ni ɣä
pek in bi li̱w kɛ ɣä,
ni̱n teekädä kɛ di?
Lät ni ɣä pek in bi li̱w kɛ ɣä.
5
Ci ni̱nkä jakä ciɛk
ce̱tnikɛ pät tetdä,
ci gua̱a̱th teekädä
cu thil luɔt waaŋdu.
Ɛ puc, ci tëk ran ce̱tnikɛ jiɔam!
6
Ɛ puc raan ce̱tdɛ nikɛ ti̱ep,
ɛ puc, lät ran diaal kɛ lɔar.
La dol kɛn ti ŋuan
kä /kueckɛ ram in bikɛ cam.
7
“Kä täämɛ ɛŋu mi bä ŋäth
lö Kuoth Nhial?
Ŋa̱thdä tëë kɛ ji̱.
8
Kän ɣä rɛy dueerikä diaal,
/cu ɣä jak kä yɔaŋkɛ ɛ dɔa̱a̱r.
9
Ɣän cä biɛt, /ka̱n thokdä lɛp,
kɛ ɣöö ɛ ji̱n ɛ nëë lät jɛ.
10
Ku ŋɛ̈ɛ̈nydu woc kä ɣä,
kɛ ɣöö ci tetdu ɣä kuɛr ni piny.
11
“Kä la lueeki naath kä duääci kɛ
kɛ kui̱ dueerikiɛn,
la däki kuakiɛn ce̱tdi nikɛ tor.
Ɛ puc, ɛ puc raan
ce̱tdɛ nikɛ jiɔam.
12
“Liŋ palä lö Kuoth Nhial
liŋ wieedä kɛ kui̱ lua̱k,
cu bi biɛt kä ta̱a̱ kɛ riɛk.
Kɛ ɣöö ɛ ɣän ja̱lu, mi jääl,
Ɛ ɣän juɔ̱r ce̱tnikɛ mëë te gua̱a̱ri.
13
Ku ɣä päl kɛ ɣöö dɔ̱ŋ
dëë tɛ̈th lɔaac lɛ jek,
kamɔ /ken yiëëdä ni jiɛɛn
wi̱c muɔ̱ɔ̱n ɔ.”
